Suomalainen brändi ei tarkoita, että tuote olisi valmistettu Suomessa. Iltalehti selvitti 40 tuotteen valmistusmaat – yllättääkö tulos?

Reinot ja Marimekon paidat valmistetaan ulkomailla, mutta Mariskoolit valmistetaan Suomessa. IL-arkisto/Santeri Rosenvall

Marimekon paidat, Arabian astiat, Reino-tossu... Suomalaisten brändien tuotteet ovat kestohittejä, ja moni suosii niitä juuri kotimaisuuden vuoksi. Pohjoismainen selkeälinjainen suunnittelutyö on vieläpä nosteessa. Esimerkiksi Marimekko menestyy hyvin, ja kotimainen design kuten Artekin huonekalut ovat haluttua tavaraa.

Mutta onko kotimainen oikeasti kotimaista? Brändien tuotteet usein suunnitellaan Suomessa, mutta täällä valmistetaan hyvin vähän vaatteita ja tavaroita.

– Omia mielikuvia kannattaa vähän haastaa, koska voi olla, että suomalainen brändi on vain brändi, eikä tuote olekaan suomalainen, Eettisen kaupan puolesta ry:n vastuullisuusasiantuntija Maija Lumme sanoo.

Tuotteen valmistusmaaksi merkitään maa, jossa suurin osa valmistuksesta tapahtuu. Kun tuotanto tapahtuu muualla, siihen ei päde Suomen lainsäädäntö ja tuotantoa on vaikeampi valvoa. Lumme muistuttaa, että valitettavasti merkintä Suomesta valmistusmaana ei suoraan tarkoita, että tuote olisi tehty kokonaan vastuullisesti.

– Vaikka tuote on valmistettu Suomessa, harvemmin se on tehty täysin kotimaisista raaka-aineista.

Lumme toivookin yrityksiltä avoimuutta. Hänen mukaansa tuotteen vastuullisuudesta pääsee parhaiten perille, kun tutustuu yrityksen kertomiin asioihin tuotannosta. Kertooko yritys esimerkiksi, mistä raaka-aineet on hankittu ja minkälaisilla periaatteilla?

– Jos yritys ei tunnista riskejä tuotannossa, se ei mielestäni toimi kauhean vastuullisesti. Jos ei kerro tuotantoketjustaan mitään, silloin ei voi ainakaan luottaa, että kaikki olisi kunnossa.

Halvan hinnan perässä

Tavaroiden ja vaatteiden tuotannossa voi olla monenlaisia epäkohtia. Lumme sanoo, että suuri ongelma on ilmastovaikutukset. Vaateteollisuuden tarvitsemien kasvien viljely vaatii laajoja maa-alueita ja vettä, ja kertakäyttökulttuurissa vaatteiden massiivinen valmistus ja hävittäminen synnyttävät päästöjä.

Lisäksi usein tuotannoissa rikotaan ihmisoikeuksia kohtuuttomilla työajoilla ja riittämättömillä palkoilla. Myös ympäristötuhoja syntyy, kun esimerkiksi kemikaaleja lasketaan luontoon.

Moni Iltalehden listauksen suomalaisyritys kertoo, että sen tuotteet valmistetaan ”Euroopan maassa”. Lumpeen mukaan eurooppalaisuus ei ole vastuun tae. Lähtökohtaisesti Euroopan maasta valmistajana tiedetään kuitenkin enemmän siksi, että siellä pätee EU-lainsäädäntö.

Jos vaate on tehty kotimaan ulkopuolella, on aina hyvä miettiä, mistä se johtuu.

– Eihän niihin maihin mennä tuottamaan siksi, että se olisi muuta kuin taloudellista ja siellä on isot tuotantoalat. Haetaan halpaa hintaa. Valitettavasti halpuus tulee usein siitä, että kaikkia vastuullisuusasioita ei hoideta hyvin, Lumme sanoo.

Suomessa suunnitellaan nyt yritysvastuulainsäädäntöä, jonka toteutuessa ihmisoikeuksien kunnioittaminen ei olisi enää vapaaehtoista.

Iltalehti listasi 40 suomalaisbrändien kestohittiä ja uudempaa suosikkituotetta. Selvitimme, missä ne on valmistettu ja mitä yritykset korostavat tuotteissaan. Tiedot on koottu pitkälti sen perusteella, mitä yritykset kertovat verkkosivuillaan. Yrityksiltä on pyydetty lisätietoja, jos sen sivuilla ei ole kerrottu selkeästi valmistuksesta.

1. Muumimuki

Arabian muumiastiat valmistetaan nykyisin pääosin Thaimaassa. Osa mukeista koristeltiin vielä tällä vuosikymmenellä Arabian tehtaalla Helsingissä, kunnes tehdas lopetettiin vuonna 2016 ja kaikki valmistus siirtyi ulkomaille.

Tiina Anttila omistaa yli 60 muumimukia – tästä kaikki sai alkunsa!

2. Aaltomaljakko

Alvar Aallon suunnittelema klassikkomaljakko valmistetaan Iittalan lasitehtaalla. Yhtiön mukaan jokainen lasimaljakko valmistetaan yksilöllisesti suupuhaltamalla.

Muumimukit ovat pääasiassa Tove Slotten suunnittelemia. Nykyisenlaisia muumimukeja on alettu valmistaa 1990-luvulla. Matti Matikainen

Alvar Aallon suunnittelemia aaltomaljakoita myydään eri kokoisina ja värisinä. Iittala/Alma Median arkisto

3. Artekin jakkara

Perinteinen malli Jakkara 60 valmistetaan Turun kyljessä Kaarinan Littoisten tehtaalla suomalaisesta koivusta. Suurin osa Artekin tuotteista valmistetaan Littoisissa.

4. Balmuirin pyyhkeet

Sisustustuotteita ja vaatteita myyvän Balmuirin pyyhkeistä esimerkiksi puuvillaiset Como-pyyhkeet on valmistettu Portugalissa.

Balmuir on korostanut vastuullisuutta tuotteidensa valmistuksessa, mutta maine sai kolhun viime keväänä, kun Finnwatchin selvityksen mukaan vastuullisuusväitteet ovat olleet liioiteltuja. Nahkatuotteita valmistavalta tehtaalta löytyi epäkohtia työntekijöiden oloissa. Balmuir kertoi syksyllä, että se luopuu nahkatuotteita valmistavasta kumppanista.

Alvar Aallon suunnittelema kolmijalkainen Artek 60 -jakkara on suosittu tuote niin uutena kuin käytettynäkin. Heikki Tyynysniemi/Alma Median arkisto

5. Vallilan verhot

Vallilan verhot valmistetaan Turkissa. Vain jotkin Vallilan tapetit tehdään Suomessa, muuta muuten tuotteet valmistetaan ulkomailla. Kankaat suunnitellaan Suomessa. Vallila kertoo tukevansa vastuullista puuvillanhankintaa.

6. Kuoma-saappaat

Kuoma-tuotteet suunnitellaan Suomessa ja kengät valmistetaan käsityönä Kuomiokosken tehtaalla Ristiinan kupeessa. Yrityksen mukaan valmistusmateriaalit hankitaan vastuullisilta toimijoilta.

Vallila Interiorin pääomistaja on entinen ministeri Anne Berner. Ismo Pekkarinen/AOP

7. Adean sohva

Pohjoismaalaisen yrityksen sohvat tehdään Suomessa. Huonekalujen valmistus aloitettiin vuonna 1994.

8. Rukan sadetakki

Rukan sadetakit suunnitellaan Suomessa ja valmistetaan Kiinassa. Rukka kuuluu Luhta-konserniin, ja se kertoo kiinnittävänsä huomiota erityisesti sosiaaliseen vastuullisuuteen ja eläinoikeuksiin.

Ultra Bra sai 1990-luvun lopulla aikaan keltaisten sadetakkien buumin, kun yhtyeen jäsenet käyttivät takkeja ja poseerasivat ne yllään levynsä kannessa. Kuva yhtyeen comeback-keikalta kesältä 2017. Anna Jousilahti

9. Marimekon raitapaita

Tasaraita-kuosin puuvillatrikoopaidat suunnitellaan Suomessa ja valmistetaan Portugalissa. Marimekon metreittäin myytävät sisustuskankaat, keittiötekstiilit, osa vaatteissa ja laukuissa käytettävistä kankaista painetaan kangaspainossa Helsingissä. Yhtiön mukaan noin 70 prosenttia Marimekon tuotteista valmistetaan Euroopassa ja noin kolmannes sen ulkopuolella.

Marimekko painottaa ihmisoikeuksia tuotannossaan, mutta Marimekon tehtaista Aasiassa on saatu tällä vuosikymmenellä myös huolestuttavia tietoja. Marimekon osalta on kuitenkin raportoitu myös parannuksista työoloissa.

Marimekon tasaraitakuviota löytyy niin vaatteista, pyyhkeistä kuin lakanoista. NINA MÖNKKÖNEN/KL

10. R-collectionin anorakki

Anorakit valmistetaan Suomessa ja Virossa. Yritys kappalevärjää anorakit Virossa ja college- ja trikoomateriaalit Suomessa. Lähes kaikki R-collectionin tuotteet valmistetaan Euroopassa, iso osa Suomessa tai lähimaissa.

11. Lokki-valaisin

Yki Nummen suunnittelema leveä valkoinen Innolux Lokki -valaisin valmistetaan Suomessa. Vuonna 1960 suunniteltu lamppu on suomalaisten kestosuosikki.

12. Gugguun tupsupipo

Tupsupipo on valmistettu Suomessa. Suosittuja lastenvaatteita tekevän Gugguun tehtaat sijaitsevat Suomessa ja Baltiassa, ja kankaat tulevat Suomesta ja muualta Euroopasta.

Kahden suomalaisnaisen perustaman Gugguun lastenvaatteet ovat huippusuosittuja. Keskellä yksi versio brändin tunnetusta tupsupiposta. PEKKA KARHUNEN

13. Lapuan kankurien huopa

Noin puolet villahuovista valmistetaan Suomessa ja puolet Lapuan Kankureiden osa-omistamassa kutomossa Liettuassa. Huopien suunnittelu, materiaalihankinta ja kutomakoneen ohjelmointi tehdään Lapuan Kankureiden kutomossa Suomessa. Mohairhuopa on valmistettu eteläafrikkalaisesta mohairlangasta ja Euroopassa kehrätystä Uuden-Seelannin villasta. Lanka on värjätty Euroopassa.

14. Kivi-kynttilälyhty

Heikki Orvolan suunnittelemat lyhdyt valmistetaan Iittalan lasitehtaalla.

15. Minna Parikan pupukengät

Tuotemerkin kengät ovat suomalaista suunnittelutyötä, mutta ne valmistetaan Espanjassa ja viimeistellään käsin. Erityisesti pupunkorvilla ja tupsulla varustetuista tennareista tai korkokengistä ja sydänkoristeisista Jodie-korkokengistä on tullut tällä vuosituhannella suomalaisten suosikkeja.

16. Oiva Toikan lasilintu

Oiva Toikan suunnittelemat koriste-esineet Birds by Toikka suupuhalletaan Iittalan lasitehtaalla.

Suunnittelija Oiva Toikka kuoli viime keväänä. Lasilintujen lisäksi hänet tunnetaan Kastehelmi- ja Flora-astiastoista. Hanna Koikkalainen

17. Uhana Designin Pisarakorvakorut

Parin viime vuoden aikana suosituksi tulleet korvakorut valmistetaan eri materiaaleista. Puisten mallien materiaali on suomalaista koivua, ja koru valmistetaan Suomessa. Muuten Uhanan tuotteet valmistetaan Suomessa, Virossa, Liettuassa ja Portugalissa.

18. Leijona-kello

Suomalaisbrändin kelloja on valmistettu 112 vuotta. Kellot omistavasta Perkko-yhtiöstä kerrotaan, että kellot suunnitellaan Suomessa ja valmistetaan Sveitsissä tai Kaukoidässä.

Leijona-kelloja on tehty jo 112 vuotta. Oy Perkko

19. Jopo-polkupyörä

Fillarit valmistetaan Suomessa Helkaman Hangon tehtaalla. Pyörät kootaan suurimmaksi osaksi käsityönä.

20. Reino-tossut

Huhtikuussa Finlaysonin omistajat ostivat Reino- ja Aino-tossujen liiketoiminnan ja kertoivat, että valmistus siirtyy Lieksasta ulkomaille. Marraskuussa Finlayson ilmoitti siirtäneensä tossujen kokoamisen Italiaan. Suunnittelu säilyy Suomessa.

Reinot-tossujen perinteinen väri on ruskea, mutta samaa mallia on tehty myös vaaleanpunaisena. Jenni Gästgivar

21. Mariskooli

Marimekon ja Iittalan yhteistuotantona tehtävä tarjoilukulho valmistetaan Iittalan lasitehtaalla.

22. Aarikan puuhelmet

Pauliina Aarikan suunnittelemat Aito-helmet on valmistettu käsityönä Suomessa. Materiaaleina on vaahtera ja kiinnityskohdassa käytetty korumetalli.

23. Kalevalan Talon sydän -koru

Kalevalan kaikki korut tehdään Suomessa. Tehdas on Helsingin Konalassa.

Mariskooleja näytillä Arabia-keskuksessa. NANNA SAARHELO/KL

24. Lundian hyllyt

Perinteiset Lundia Classic -hyllyt valmistetaan suomalaisesta männystä. Yrityksen mukaan melkein kaikki hyllyn osat tehdään Suomessa.

25. Myssyfarmin Myssy

Kymmenen vuotta sitten perustetun Myssyfarmin pipot neulotaan käsin Pöytyällä. Neulojina on paikallisia eläkeläisiä. Villalanka on peräisin luonnonmukaisilta suomenlampailta. Villa pestään ja kehrätään Suomessa, ja langat värjätään käsin farmilla.

26. Bille Beinon pipo

Esimerkiksi brändin suosittu Brick Beanie -mallinen pipo on valmistettu Kiinassa. Merkin vaatteet suunnitellaan Suomessa ja yritys kertoo tekevänsä nykyisin mahdollisimman paljon tuotteita kierrätysmateriaaleista yhteistyössä Pure Wasten kanssa.

27. Neulomon tunika

Neulomon vaatteet suunnitellaan Suomessa ja neulokset valmistetaan suomalaisten yritysten yhteistyönä Suomessa. Vaatteet ommellaan pääasiassa Tallinnassa ja Kangasalla. Joidenkin vaatteiden tuotannosta osa on tehty ulkomailla, mutta jokaisen tuotteen kohdalla kerrotaan valmistuspaikasta. Neulomon omistaa nykyisin Tam-Silk Oy.

Myssyfarmin myssymummot Salli, Anneli, Sinikka ja Soili neulovat Varsinais-Suomessa pipoja myyntiin. Arkistokuva vuodelta 2017. Roni Lehti

28. Sidosteen Sukat

Merkin sukat valmistetaan Tampereen tehtaalla. Sidoste valmistaa omia mallistoja ja sukkia monelle suomalaisbrändille. Yritys tekee sukkia myös kierrätystekstiileihin erikoistuneen Pure Wasten kierrätyspuuvillasta.

29. Erittäin Hieno Suomalainen -shampoot

Suomalaisten suosimat Erittäin Hieno Suomalainen -pesutuotteet valmistetaan Heinävedellä. Tuotteita ei ole testattu eläimillä.

30. Finlaysonin lakanat

Esimerkiksi suositun Elefantti-kuosin puuvillalakanat suunnitellaan Suomessa ja valmistetaan Turkissa luomupuuvillasta.

31. R/H-merkin Mickey Square Dress

Suositun kotimaisen designbrändin Mikki Hiiren korvilla varustetut mekot ja paidat suunnitellaan Suomessa ja valmistetaan Virossa. Luomupuuvillasta koostuvat kankaat tuotetaan suomalaisomisteisella tilalla Portugalissa.

32. Lovian korvakorut

Suosittu Havu-korvakoru on tehty käsityönä Helsingissä. Korun materiaali on pääosin kierrätettyä kupariseosta. Se on kullattu keltakullalla ja ruusukullalla.

33. Nanson yöpaita

Puuvillayöpaidat suunnitellaan Suomessa ja valmistetaan Turkissa. Nanson mukaan noin viisi prosenttia sen kaikista tuotteista on vastuullisemmista materiaaleista ja se pyrkii ensi vuonna kymmenen prosentin osuuteen. Nanso määrittelee vastuullisemmiksi materiaaleiksi luomupuuvillan, kierrätyspuuvillan, lyocellin ja pellavan.

Mickey Square Dress -mekkoja valmistetaan eri väreissä. R/H

34. Sini-moppi

Monen suomalaiskodin siivouskaapista löytyy Sinin moppi. Esimerkiksi Sinin monitoimimoppi valmistetaan Suomessa. Yritys kertoo, että 80 prosenttia Sini-tuotteista valmistetaan sen omalla tehtaalla Kokemäellä. Osa tuotteista valmistetaan tytäryhtiöissä Ruotsissa ja Puolassa. Yritys kertoo verkkosivuillaan tekevänsä mahdollisimman paljon tuotteita kierrätysmuovista.

35. Jalas-kengät

Jalas-tuotemerkin työ- ja turvakengät suunnitellaan ja valmistetaan pääosin Jalasjärven Jokipiissä. Merkin kengät valmistava Ejendals Suomi kuuluu ruotsalaiseen Ejendals-konserniin. Yritys kertoo huolehtivansa erityisesti esimerkiksi työoikeuksista.

36. Hai-kumisaappaat

Nokian Jalkineiden kengät valmistetaan Slovakiassa. Ne valmistetaan luonnonkumista.

20100229 .Helsinki, Saapasmuotia. Kumisaappaat. Jenni Gästgivar/IL

37. Afrikan tähti -peli

Suomen suosituin lautapeli valmistetaan Suomessa.

38. Lumenen kosteusvoide

Kosteusvoiteet ja lähes kaikki muutkin Lumenen tuotteet valmistetaan Suomessa. Lumene pyrkii hyödyntämään suomalaisia raaka-aineita.

39. Mäntysuopa

Tämä yleispuhdistusaine valmistetaan Tanskassa. Myös muut Tolun aineet valmistetaan Tanskassa.

40. Reiman toppahaalarit

Esimerkiksi vauvojen toppahaalarit valmistetaan Kiinassa. Muita merkin valmistusmaita ovat Vietnam, Intia, Sri Lanka, Taiwan, Italia ja Suomi. Yritys kertoo tuntevansa sopimusvalmistajansa ja kankaiden tuottajat hyvin.

Oheisella testillä voit kokeilla, miten hyvin ”Suomi-tuotteiden” alkuperämaat jäivät mieleesi.

Juttuun täsmennetty 10.12. kello 6.10, että Lapuan Kankurien huovista puolet tehdään Suomessa, puolet Liettuassa.